Bašćanska ploča
**Bašćanska ploča** je spomenik na hrvatskoj redakciji starocrkvenoslavenskog jezika, pisan prijelaznim oblikom glagoljice oko 1100. godine. Pronađena je 15. rujna 1851. u crkvi sv. Lucije u Jurandvoru kod Baške na otoku Krku, zahvaljujući baščanskom kleriku Petru Dorčiću.

Spomenikom je dokumentirano darovanje zemlje lokalnom benediktinskom samostanu, od strane kralja kralja Zvonimira. Danas se čuva u Hrvatskoj akademiji znanosti i umjetnosti,a u crkvi Sv. Lucije nalazi se njena kopija.

Značenje
--------

Bašćanska ploča izvorno je bila lijevi plutej, pregrada ili paravan, na crkvenom septumu ili pregradi koja je dijelila redovnički kor od prostora za puk, a svojim značajkama, oblikom, veličinom i ornamentom loze koji se proteže rubom ploče odgovara tipičnim plutejima predromaničkog i romaničkog razdoblja na hrvatskoj obali. Teška je oko 800 kilograma, visoka 99,5 cm, široka 199 cm, debela od 7,5 – 9 cm; isklesana je od bijelog vapnenca.

Datira se oko 1100. godine, a predstavlja značajan izvor za povijest hrvatskog naroda, jezika i razvitak hrvatske glagoljice. Ona pokazuje suverenitet hrvatskoga kralja Zvonimira kao donatora zemljišnog posjeda na otoku; uz jezično i književno, ta ploča ima i povijesno značenje zbog prvog spominjanja vladareva imena na narodnome jeziku - kralj Zvonimir.

Bašćansku ploču pronašao je župnik Petar Dorčić ugrađenu u pod crkve 1851. godine te upozorio Ivana Kukuljevića Sakcinskog koji ju je predstavio znanosti. 1865. djelomično ju je pročitao krčki kanonik Ivan Crnčić, a potpuno je to učinio 1875. Franjo Rački. Budući da je na nekim mjestima oštećena, postoje i različita čitanja istoga teksta. Najpoznatiji su istraživači Bašćanske ploče Branko Fučić i Eduard Hercigonja. Stjepan Ivšić nazvao ju je "*dragi kamen hrvatskog jezika*".

Uz nju su na istom mjestu pronađeni i jurandvorski ulomci, jedan nađen u 19. stoljeću i još dva nađena 1957. godine.

Datiranje
---------

U samoj se Bašćanskoj ploči navodi da je kralj Zvonimir darovao zemljište u prošlosti (*v dni svoje*). Crkva je zidana u vrijeme opata Dobrovita koji je živio u vrijeme kneza Kosmata koji je vladao Krajinom te se to vjerojatno može povezati s vremenom prije mletačke dominacije nad Krkom oko 1116. godine ili krčkih knezova Frankapana, mletačkih vazala koji počinju vladati između 1118. i 1139. godine. Dobrovit je vjerojatno postavio pluteje. Postojale su dvije ploče, a od druge su nađeni samo dijelovi.

Uzevši u obzir romanička obilježja same ploče, smrt kralja Zvonimira 1089. godine i vladavinu nad Krkom, Bašćanska ploča može se datirati u početak 12. stoljeća, odnosno oko 1100. godine.

Sadržaj
-------

1. invokacija (zazivanje Boga)
2. zapis opata Držihe u prvom licu kojim tvrdi da je hrvatski kralj Zvonimir poklonio crkvi svete Lucije zemljište za što navodi svjedoke
3. riječi protiv onih koji bi darovanje zanijekali
4. obveza redovnika te crkve koji neka mole za darovatelje i svjedoke
5. zapis opata Dobrovita u prvom licu koji govori da je on sagradio tu crkvu sa svojih devetero redovničke braće za vrijeme kneza Kosmata
6. zapis u kojem se navodi da su u to vrijeme "Mikula v Otočcu" i "Sveta Lucija" bili ujedinjeni.

Iz sadržaja se može zaključiti da je tekst sastavljen od dijelova koji nisu svi nastali u istom razdoblju, nego u rasponu upravljanja barem dvaju opata, Držihe i Dobrovita. Nije zamislivo postupno klesanje tih sastavnih dijelova teksta u dovršen i postavljen plutej septuma. Stoga Branko Fučić pretpostavlja postojanje samostanskoga kartulara koji je poslužio kao sadržajni predložak sastavljaču Bašćanske ploče.

Jezik
-----

Ploča dokumentira živi hrvatski jezik s natruhama knjiškog crkvenoslavenskog jezika. Čakavica i staroslavenski miješaju se i u gramatici i u leksiku.

Pisana je prijelaznim tipom glagoljice, s oble na uglatu. Usporedno s glagoljičkim slovima, javljaju se i neka latinična i ćirilićna (*I, M, N, O, T, V*), a isti je slučaj i s drugim hrvatskim spomenicima pisanih glagoljicom iz 11. i 12. stoljeća. Zanimljivo je da počinje sa slovom *A*, a završava slovom *O*, kao alfa i omega (grč.), početak i kraj.

Natpis
------

Bašćanska ploča u auli HAZU-a
Transliteracija 13 redaka Bašćanske ploče na latinicu, prema Branku Fučiću:

> 
> A[ZЪ VЪ IME O]TCA I S(I)NA [I S](VE)TAGO DUHA AZЪ  
> 
> OPAT[Ъ] DRŽIHA PISAHЪ SE O LEDI[N]Ě JuŽE  
> 
> DA ZЪVЪNIM[I]RЪ KRALЪ HRЪVATЪSKЪÏ [VЪ]  
> 
> DNI SVOJĘ VЪ SVETUJu LUCIJu I S[VEDO]-  
> 
> MI ŽUPANЪ DESIMRA KRЪ[BA]VĚ MRA[TIN]Ъ VЪ L(I)-  
> 
> CĚ PR(I)BЪNEBŽA [S]Ъ POSL[Ъ] VIN[OD](O)LĚ [ĚK](O)VЪ V(Ъ) O-  
> 
> TOCĚ DA IŽE TO POREČE KLЪNI I BO(G) I BÏ(=12) AP(OSTO)LA I G(=4) E-  
> 
> VA(N)J(E)LISTI I S(VE)TAĚ LUCIĚ AM(E)NЪ DA IŽE SDĚ ŽIVE-  
> 
> TЪ MOLI ZA NE BOGA AZЪ OPATЪ D(O)BROVITЪ ZЪ-  
> 
> DAH CRĚKЪVЪ SIJu I SVOEJu BRATIJu SЪ DEV-  
> 
> ETIJu VЪ DNI KЪNEZA KOSЪMЪTA OBLAD-  
> 
> AJuĆAGO VЪSU KЪRAINU I BĚŠE VЪ TЪ DNI M-  
> 
> IKULA VЪ OTOČЪCI [SЪ S]VETUJu LUCIJu VЪ EDINO 
> 
> 
> 

Glagoljički natpis nema razmaka između riječi, zareza i oznaka kraja rečenice.

Dijelovi u uglatim zagradama su rekonstruirani (na tim je mjestima ploča oštećena) a u oblim zagradama je ono što je klesar namjerno ili slučajno izostavio; *Ju* je jedno glagoljičko slovo; Ъ je jor, znak kojim je označavan /*ə*/, tzv. poluglas.

Prepis na suvremeni standardni hrvatski jezik:

> *Ja, u ime oca i Sina i Svetoga Duha. Ja  
> 
> opat Držiha pisah ovo o ledini koju  
> 
> dade Zvonimir, kralj hrvatski u  
> 
> dane svoje svetoj Luciji. Svjedoče  
> 
> mi župan Desimir u Krbavi, Martin u Li-  
> 
> ci, Piribineg u Vinodolu i Jakov na o-  
> 
> toku. Da tko poreče, nega ga prokune i Bog i 12 apostola i 4 e-  
> 
> vanđelista i sveta Lucija. Amen. Neka onaj tko ovdje živi,  
> 
> moli za njih Boga. Ja opat Dobrovit zi-  
> 
> dah crkvu ovu sa svoje dev-  
> 
> etero braće u dane kneza Kosmata koji je vl-  
> 
> adao cijelom Krajinom. I bijaše u te dane Mi-  
> 
> kula u Otočcu sa svetom Lucijom zajedno.*

Literatura
----------

* Stjepan Ivšić: *Bašćanska ploča*, *Omladina*, 1940.
* Branko Fučić: *Najstariji hrvatski glagoljski natpisi* **u**: *Slovo: časopis Staroslavenskoga instituta*, No. 21, rujan 1971. (Hrčak)
* Milan Moguš: *Baščanska ploča u našoj znanstvenoj literaturi*
* Andre Mohorovičić, Petar Strčić: *Bašćanska ploča*, 1988.
* Mateo Žagar: *Kako je tkan tekst Bašćanske ploče*, 1997.
* Ivo Frangeš: *Ploča nad vratima književnog početka: o devetstotoj obljetnici Bašćanske ploče*, Dubrovnik, 2000.
* Mateo Žagar: *Ortografija natpisa Bašćanske ploče*, 2000.
* Zbornik Odsjeka povij. znanosti Zavoda za povijesne i društvene znanosti HAZU, 19. (2001.), str. 291-347. (Hrčak)
* Stjepan Damjanović: *Kojim je jezikom pisana Bašćanska ploča?*, *Od fonetike do etike*, 2005.

Izvori
------

1. ↑   Arhivirano 2015-11-22 na Wayback Machine-u (pristupljeno 14. rujna 2012.)
2. ↑  „Institut za hrvatski jezik i jezikoslovlje, Bašćanska ploča". Arhivirano iz originala na datum 2008-08-13. Pristupljeno 2014-07-14.

Vanjske veze
------------

* Bašćanska ploča, dragi kamen hrvatske pismenosti
* Bašćanska ploča, opis i značenje Arhivirano 2007-03-28 na Wayback Machine-u
* Vjesnik - Goran Jovetić: Nova datacija Bašćanske ploče?[*mrtav link*]

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Bašćanska ploča** |